Folketing
1999-01-21

Jeg skal indledningsvis understrege, at Fremskridtspartiets folketingsgruppe er fritstillet i dette meget etiske spørgsmål, hvorfor min ordførertale er på egne vegne. Jeg finder, det er godt, at Kristeligt Folkeparti rejser debatten, men samtidig finder jeg ikke, det er godt, at det overhovedet er nødvendigt at rejse den. Det er ganske uheldigt, at vi er nået dertil, at det er nødvendigt, at debatten bliver rejst, at denne problemstilling bliver diskuteret. Nødvendigheden af denne debat skyldes udelukkende, at Sundhedsstyrelsen og Justitsministeriet ikke har kunnet færdiggøre nogle klarere regler på området, selv om de rent faktisk har haft ganske lang tid til det. Vi har i Retsudvalget bl.a. modtaget en deputation af jordemødre, som har kunnet fortælle om, at der i dagens Danmark foretages abort på levedygtige fostre, og det er nogle ganske, ganske ubehagelige beretninger, som jeg ikke skal komme nærmere ind på. Men det, der er sagen, er jo, at grænsen mellem, hvornår vi kan tale om et foster, og hvornår vi kan tale om et barn, er ganske usikker.